REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/387-15

1. oktobar 2015. godine

B e o g r a d

ZAPISNIK

26. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 1. OKTOBRA 2015. GODINE

Sednica je počela u 11,30 časova.

Sednici je predsedavala mr Aleksandra Jerkov, predsednica Odbora.

Sednici su prisustvovali: Marko Atlagić, Irena Aleksić, Ljubiša Stojmirović, Vladimir Orlić, Nevenka Milošević, Dijana Vukomanović, Ninoslav Stojadinović, Olena Papuga i Riza Halimi, članovi Odbora.

Sednici nisu prisustvovali: Milan Knežević, Mileta Poskurica , Nebojša Petrović, Anamarija Viček, Žarko Obradović, Jelisaveta Veljković, Milena Bićanin kao ni njihovi zamenici.

**Na predlog predsednice Odbora, usvojen je sledeći:**

D n e v n i r e d

1. **Utvrđivanje predloga odluke o razrešenju člana Nacionalnog saveta za visoko obrazovanje;**
2. **Predlog odluke za organizovanje javnog slušanja;**
3. **Razno.**

Pre prelaska na razmatranje tačaka dnevnog reda, stavljeni su na glasanje zapisnici **23**, **24.** i **25.** sednice Odbora, koji su, zatim, jednoglasno usvojeni.

Prva tačka dnevnog reda: **Utvrđivanje predloga odluke o razrešenju člana Nacionalnog saveta za visoko obrazovanje**

Predsednica Odbora Aleksandra Jerkov upoznala je članove Odbora, da je prof. dr Dušan Nikolić uputio 21. aprila 2015. godine pismo Narodnoj skupštini, 03 broj: 118-1080/15, u kojem „moli“ da se razreši dužnosti člana Nacionalnog saveta za visoko obrazovanje zaključno sa 30. septembrom 2015. godine, jer je 2. aprila izabran za rektora Univerziteta u Novom Sadu, a na novu dužnost stupa 1. oktobra 2015. godine.

Prof. dr Dušan Nikolić, redovni profesor Pravnog fakulteta u Novom Sadu, izabran je od strane Narodne skupštine 10. marta 2015. godine za člana Nacionalnog saveta za visoko obrazovanje na vreme od četiri godina sa liste kandidata Konferencije univerziteta Srbije

Aleksandra Jerkov je takođe istakla, da je Zakonom o visokom obrazovanju utvrđeno je u članu 10. stav 10. da član Nacionalnog saveta ne može biti lice izabrano, postavljeno ili imenovano na funkciju u državnom organu, organu teritorijalne autonomije ili lokalne samouprave, u organ političke stranke ili na dužnost organa poslovođenja visokoškolske ustanove; da je članom 54. ovog zakona propisano da je organ poslovođenja univerziteta rektor.

Imajući u vidu citirane odredbe, kao i odredbu člana 10. stav 12. Zakona, kojom je regulisano da Narodna skupština razrešava člana Nacionalnog saveta pre isteka mandata, između ostalog i na lični zahtev, **Odbor je nakon glasanja konstatovao da su ispunjeni zakonski uslovi za pokretanje postupka za razrešenje prof. dr Dušana Nikolića.**

**Odbor je predlažio da Narodna skupština razmotri Predlog odluke po hitnom postupku u skladu sa čl. 167. i 168. Poslovnika Narodne skupštine.** Hitan postupak se predlaže i kako bi Nacionalni savet za visoko obrazovanje mogao da funkcioniše u punom sastavu.

Druga tačka dnevnog reda: **Predlog odluke za organizovanje javnog slušanja**

Predsednica, Aleksandra Jerkov predložila je da Odbor donese **odluku o organizaciji javnog slušanje na temu: „Nacionalni okvir kvalifikacija – povezivanje obrazovanja i tržišta rada u Srbiji,“** **zajedno sa Odborom za rad, socijana pitanja, društvenu uključenost i smanjenje siromaštva**.

**Nakon glasanja konstatovano je da je Odbor prihvatio Predlog odluke za organizovanje javnog slušanja (**devet narodnih poslanika je glasalo „za“, niko nije bio protiv, jedan nije glasao).

Treća tačka dnevnog reda: **Razno**

Predsednica je obavestila članove Odbora o prezentaciji **USAID**-a na temu: **''Izgradnja produktivnog odnosa između parlamenta i vrhovne revizorske institucije''** koja se održava **1. oktobra 2015. godine u sali II Doma Narodne skupštine sa početkom u 14,30 časova.**

Sednica je završena u 11,45 časova.

SEKRETAR PREDSEDNICA

Dragomir Petković mr Aleksandra Jerkov